«Eesti on väärtuslik liitlane, sõber ja liider transatlantiliste sidemete arendamisel. Teie toetus Ukraina suveräänsusele ja territoriaalsele terviklikkusele on tähtis meie ühisele eesmärgile suurendada Euroopa regionaalset julgeolekut. Ma loodan meie koostöö jätkumisele üleatlandiliste sidemete edendamisel Eesti Euroopa Liidu eesistumise ajal,» kirjutas Trump.

USA president märkis, et NATO liitlase musternäitena on Eesti juba praegu saavutanud eesmärgi kulutada kaks protsenti SKTst riigikaitsele.

«Veelgi enam, Eesti panus võitluses Islamiriigi vastu ja meie ühised sõjalised jõupingutused Afganistanis rõhutavad tema positsiooni globaalse julgeoleku tagamisel. Samal ajal on Eesti ka 21. sajandi tehnoloogilise innovatsiooni liider,» kirjutas Trump.